**Répcelak Város Önkormányzata Képviselő-testületének 17/2021.(VIII.27.) önkormányzati rendelete a szociális ellátásokról**

Répcelak Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 10. § (1) bekezdésében, 25. § (3) bekezdés b) pontjában, 26. §-ban, 32. § (1) bekezdés b) pontjában, (3) bekezdésében, 45. § (1) bekezdésében, 48. § (4) bekezdésében, 92. § (1)-(2) bekezdésében, 115. § (3) bekezdésében és a 132. § (4) bekezdésének g) és d) pontjában kapott felhatalmazás alapján az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában szabályozott feladatkörében eljárva, a következőket rendeli el:

*I. Fejezet*

*Az ellátások igénylésének, kifizetésének, folyósításának, valamint ellenőrzésének általános szabályai*

**1. §**

(1) A szociális ellátásra irányuló kérelmeket írásban a Répcelaki Közös Önkormányzati Hivatal Jegyzőjéhez lehet előterjeszteni az 1. melléklet szerinti formanyomtatványon.

(2) A megállapított települési támogatás folyósítása készpénzben, illetve természetbeni ellátásként utalvánnyal vagy az igénylő költségeinek közvetlen átvállalásával történhet. A készpénzben megállapított települési támogatást a Répcelaki Közös Önkormányzati Hivatal utalja ki a jogosult részére bankszámlára vagy postai úton, illetve a házipénztárból is kifizethető. Az utalvány szólhat élelmiszer, tüzelő, tankönyv és tanszervásárlásra. Az utalvánnyal történő segítségnyújtás elsősorban Erzsébet-utalvány formájában történik. Ha a települési támogatást közüzemi díj megfizetése céljából igénylik, a támogatás közvetlenül a közüzem részére történő átutalással kerül folyósításra, illetve előre fizetős mérőóra esetén annak feltöltésével.

(3) A kérelem benyújtásához csatolni kell

*a)* 3. § (1) bekezdés a) pontjában foglalt támogatás esetén a kérelem benyújtását megelőző havi közüzemi szolgáltatások számláit, vagy fogyasztásmérő feltöltéséről szóló bizonylatot.

*b)* 3. § (1) bekezdés b) pontjában foglalt támogatás esetén a 63/2006. (III.27.) Korm. rendelet 5. melléklet szerinti háziorvosi igazolást.

*c)* 3. § (1) bekezdés c) pontjában foglalt támogatás esetén a háziorvos által az egy havi gyógyszerszükségletről kiállított igazolást, valamint a gyógyszerszükséglet alapján a gyógyszertári igazolást a költségekről.

*d)* települési támogatások esetén a 2. mellékletben szereplő jövedelemnyilatkozatot, a megelőző havi nettó jövedelem igazolásokkal. A jövedelmekről a típusának megfelelő igazolást, vagy annak fénymásolatát (nyugdíjszelvény, munkáltatói igazolás, tartásdíjról szóló igazolás stb.) Amennyiben a családban van olyan nagykorú személy, aki nem rendelkezik jövedelemmel csatolni kell írásos nyilatkozatát.

*e)* a tankönyvszámlát, vagy tanszer számlát, amennyiben a 2. § (1) bekezdés b) pontjában foglalt támogatást óvoda és iskola kezdéshez kívánja igénybe venni.

*f)* a 16. életévet betöltött tanulói, vagy hallgatói jogviszonyban álló gyermeke iskolalátogatási igazolását,

*g)* válásról, gyermekelhelyezésről, tartásdíj megállapításáról szóló bírósági ítéletet vagy végzést

*h)* a rendkívüli élethelyzetet okozó többletkiadásokat hitelt érdemlően bizonyító dokumentumokat.

*i)* temetési költségre történő hivatkozás esetén az eltemettető nevére kiállított temetéssel kapcsolatos számlákat, és az elhunyt személy halotti anyakönyvi kivonatát be kell mutatni.

(4) A rendszeres települési támogatás

*a)* az (1) bekezdés a) pont esetén a kérelem benyújtása hónapjának első napjától egy évre kerül megállapításra.

*b)* az (1) bekezdés b)-c) pont esetén a kérelem benyújtásától egy évre kerül megállapításra.

(5) A 3. § (1) bekezdés a) pontja esetében az ellátást meg kell szüntetni:

*a)* a jogosult halálával, annak a hónapnak az utolsó napjával, mely hónapban a halálesetet történt,

*b)* a jogosult lakcímében bekövetkezett változás esetén annak a hónapnak a napjától, mely napján lakcíme megszűnt.

(6) A 3. § (1) bekezdés b) pontja esetében a rendszeres települési támogatás nem állapítható meg, illetve a már megállapított ellátást meg kell szüntetni:

*a)* amennyiben az ápoló részéről nem szükséges az állandó ápolás, gondozás,

*b)* az ápoló nem látja el, vagy nem megfelelően látja el az ápolási, gondozási tevékenységet,

*c)* ha a Járási Hivatal által megállapított ápolási díjra szerez jogosultságot,

*d)* amennyiben rendszeres pénzellátásban részesül, vagy arra jogosultságot szerez,

*e)* az ápoló vagy az ápolt személy halálával annak a hónapnak az utolsó napjával, mely hónapban a halálesetet történt.

(7) Az (1) bekezdés c) pontban foglalt támogatás nem állapítható meg, illetve a már megállapított ellátását meg kell szüntetni:

*a)* amennyiben a Járási Hivatal által megállapított közgyógyellátásra szerez jogosultságot e jogosultság megállapításának napjától,

*b)* a jogosult halálával a haláleset bekövetkeztének napjától.

(8) A rendkívüli települési támogatás célszerinti felhasználását a közös önkormányzati hivatal jegyzője eseti jelleggel a felhasználást igazoló számla bemutatásával ellenőrizheti. Az ellenőrzésre a kifizetést követő 30 napon belül kerül sor.

*II. Fejezet*

*Pénzbeli szociális ellátások*

**1. Rendkívüli települési támogatások**

**2. §**

(1) A képviselő-testület rendkívüli települési létfenntartási támogatást nyújt különösen:

*a)* átmeneti segélyként annak a személynek, aki önmaga, illetve családja létfenntartásáról más módon nem tud gondoskodni, vagy betegsége miatt megélhetését veszélyeztető mértékű gyógyszerkiadása merül fel, vagy aki létfenntartását veszélyeztető rendkívüli élethelyzetbe került, vagy téli időszakban a tüzelő megvásárlásával a létfenntartását veszélyezteti

*b)* rendkívüli gyermekvédelmi támogatásként annak a személynek, aki tanévkezdés alkalmával az óvodás gyermek, az általános iskolás tanuló, a középiskolás tanuló és a nappali tagozaton felsőfokú tanulmányokat folytató gyermek beiskolázásáról gondoskodik

*c)* temetési segélyként annak a személynek, aki elhunyt személy eltemettetéséről gondoskodik

(2) Rendkívüli települési támogatásra való jogosultság áll fenn:

*a)* az (1) bekezdés a)-b) pontja esetén, ha az egy főre eső havi családi jövedelem az öregségi nyugdíj mindenkori legkisebb összegének 250 %-át, egyedülálló esetén pedig annak 270 %-át nem haladja meg.

*b)* az (1) bekezdés c) pontja esetén amennyiben a kérelmező elhunyt személy eltemettetéséről gondoskodott, annak ellenére, hogy arra nem volt köteles, vagy köteles volt ugyan, de a temetési költségek viselése a saját, illetve családja létfenntartását veszélyezteti – ha a családjában az egy főre eső havi családi jövedelem az öregségi nyugdíj mindenkori legkisebb összegének 420 %-át, egyedülálló esetén pedig annak 470%-át nem haladja meg.

(3) A rendkívüli települési támogatás összege

*a)* az (1) bekezdés a)-b) pontja esetén 40.000,-Ft összegnél nem lehet magasabb. Kivételes méltánylást érdemlő esetben (különösen elemi kár, baleset, vagy egyéb hasonló körülmény bekövetkezésekor) az e bekezdésben megjelöltnél magasabb összegű települési támogatásban is részesíthető az a személy, akinél az egy főre eső havi családi jövedelem az öregségi nyugdíj mindenkori legkisebb összegének 350 %-át, egyedülálló esetén a 470%-át nem haladja meg. Ebben az esetben adható legmagasabb összeg 100.000,-Ft,

*b)* az (1) bekezdés c) pontjában meghatározott esetben a települési támogatás összege 40.000.-Ft

(4) A képviselő-testület kérelemre*,* évente egy alkalommal*,* a rendkívüli települési támogatás terhére 50.000,-Ft összeghatárig terjedő visszatérítendő támogatásban részesítheti azt a rászoruló személyt, akinek a családjában az egy főre számított havi családi jövedelem nem haladja meg az öregségi nyugdíj mindenkori legkisebb összegének 150 %-át és rendelkezik olyan jövedelemforrással, amely biztosítékot jelent a kölcsön visszafizetésére.

(5) Az (1) bekezdés c) pontjában meghatározott települési támogatás megállapítható a temetés költségeit igazoló számla hiányában is, ha a segélyt megítélő határozatban rendelkeznek a folyósított összeggel kapcsolatos utólagos elszámolási kötelezettségről.

(6) Ha az igénylő életkörülményei az azonnali segítséget indokolják, a támogatás bizonyítási eljárás nélkül, az igénylő nyilatkozata alapján megadható, a bizonyítékok utólagos csatolása mellett.

**2. Rendszeres települési támogatás**

**3. §**

(1) Rendszeres települési támogatás nyújtható havi rendszerességgel:

*a)* természetben, lakásfenntartási támogatásként a lakott lakás céljára szolgáló helyiség fenntartásával kapcsolatos rendszeres kiadások viseléséhez. A képviselő-testület támogatást nyújt a villanyáram-, a víz- és a gázfogyasztás költségeihez. Ugyanazon lakásra, csak egy jogosultnak állapítható meg támogatás függetlenül a lakásban élő személyek és háztartások számától.

*b)* méltányossági ápolási díjként, a 18. életévét betöltött tartósan beteg személy ápolását, gondozását végző hozzátartozó részére.

*c)* méltányossági közgyógyellátásként a társadalombiztosítási támogatásba befogadott gyógyszerkiadások viseléséhez.

(2) Rendszeres települési támogatásra való jogosultság áll fenn,

*a)* az (1) bekezdés a) pontja esetén annak, akinek családjában az egy főre jutó havi jövedelem nem éri el az öregségi nyugdíj mindenkori legkisebb összegének 370%-át, egyedülálló esetén az öregségi nyugdíj mindenkori legkisebb összegének 450%-át, és a kérelem benyújtását megelőző hónapban az (1) bekezdésben megjelölt díjakra fizetett kiadás meghaladja a család egy főre jutó havi jövedelmének 20%-át, egyedülálló esetén 10%-át.

*b)* az (1) bekezdés b) pontja esetén annak, akinek a családjában az egy főre jutó havi jövedelem nem haladja meg az öregségi nyugdíj mindenkori legkisebb összegnek 200 %-át, egyedülálló esetén annak 300 %-át.

*c)* az (1) bekezdés c) pontja esetén annak, akinek a családjában az egy főre eső havi jövedelem az öregségi nyugdíj mindenkori legkisebb összegének 150 %-át, egyedülálló esetén annak 200%-át nem haladja meg és gyógyszerszükségletének havi költsége eléri vagy meghaladja az öregségi nyugdíj mindenkori legkisebb összegének 25 %-át.

(3) A rendszeres települési támogatás összege

*a)* az (1) bekezdés a) pontja esetén havi 5.000,- Ft,

*b)* az (1) bekezdés b) pontja esetén az ápolási díj központi költségvetésről szóló törvényben meghatározott alapösszege havonta,

*c)* az (1) bekezdés c) pontja esetén az öregségi nyugdíj mindenkori legkisebb összegének 25 %-a.

(4) Az (1) bekezdés b) pontjának tekintetében tartósan beteg az, aki előre láthatólag 3 hónapnál hosszabb időtartamra állandó ápolást, gondozást igényel.

(5) A rendszeres települési támogatás az (1) bekezdés a) –c) pontja esetén a kérelem benyújtásától egy évre kerül megállapításra.

(6) Az (1) bekezdés b) pontjában foglalt támogatás nem állapítható meg, illetve meg kell szüntetni az alábbi esetekben:

*a)* amennyiben az ápoló részéről nem szükséges az állandó ápolás, gondozás,

*b)* amennyiben az ápoló nem látja el vagy nem megfelelően látja el az ápolási, gondozási tevékenységet,

*c)* amennyiben a Járási Hivatal által megállapított ápolási díjra szerez jogosultságot,

*d)* amennyiben rendszeres pénzellátásban részesül, vagy arra jogosultságot szerez.

(7) Az (1) bekezdés c) pontjában foglalt támogatás nem állapítható meg, illetve meg kell szüntetni, amennyiben a Járási Hivatal által megállapított közgyógyellátásra szerez jogosultságot.

(8) Lakóhely változás esetén az (1) bekezdés a)-c) pontja esetében az ellátást a változás hónapjának utolsó napjával meg kell szüntetni.

**3. Egyéb települési támogatás**

**4. §**

(1) Karácsonyi segélyben a Képviselő-testület a szociálisan rászorult,

*a)* állandó répcelaki lakóhellyel rendelkező 70 évnél idősebbeket

*b)* a három és a háromnál több gyermeket nevelő családokat

*c)* valamint a gyermeküket egyedül nevelő szülőket részesítheti.

(2) Karácsonyi segélyre jogosult

*a)* az a 70 évnél idősebb személy, akinek jövedelme, illetve családjában az egy főre jutó jövedelem nem haladja meg az öregségi nyugdíj mindenkori legkisebb összegének 490 %-át.

*b)* az a három és a háromnál több gyermeket nevelő szülő, akinek családjában az egy főre jutó jövedelem nem haladja meg az öregségi nyugdíj mindenkori legkisebb összegének 400 %-át.

*c)* az a gyermekét egyedül nevelő szülő, akinek családjában az egy főre jutó jövedelem nem haladja meg az öregségi nyugdíj mindenkori legkisebb összegének 400 %-át

(3) A karácsonyi segély összegét a képviselő-testület állapítja meg a szociális segély keret és költségvetés ismeretében.

(4) A kérelmet a 3. számú mellékletben szereplő nyomtatványon lehet benyújtani.

(5) A kérelmek benyújtására nyitva álló határidő tárgyév november 1. napjától november 30. napjáig tart. Amennyiben november 30-a hétvégére esik a benyújtás utolsó napja a következő munkanap.

(6) Az a kérelmező, aki a kérelem benyújtására nyitva álló határidőt menthető indokkal mulasztja el, de jogosultság fennáll – a mulasztás tényének igazolása mellett – kérelmét a tárgyévet követő év január 10. napjáig benyújthatja.

*III. Fejezet*

*Természetben nyújtott szociális ellátások*

**5. §**

(1) A képviselő-testület közköltségen történő eltemettetés esetén a megtérítési kötelezettség alól egészben mentesíti az eltemettetésre köteles személyt, ha jövedelemmel nem rendelkezik.

(2) A képviselő-testület közköltségen történő eltemettetés esetén a megtérítési kötelezettség alól fele részben mentesíti az eltemettetésre köteles személyt, ha a családban az egy főre jutó havi jövedelem az öregségi nyugdíj mindenkori legkisebb összegének 150 %-át, egyedül élő esetén 200 %-át nem haladja meg.

(3) Ha a képviselő-testület a megtérítést rendeli el, akkor a megtérítés összegét kérelemre legfeljebb 12 havi részletekben fizetteti meg.

*IV. Fejezet*

*Személyes gondoskodást nyújtó szociális ellátások*

**6. §**

Ellátások formái:

*a)* étkeztetés

*b)* házi segítségnyújtás

*c)* Idősek Klubja

*d)* családsegítés

**4. Étkeztetés**

**7. §**

(1) Étkeztetés keretében azoknak a szociálisan rászorultaknak a legalább napi egyszeri meleg étkeztetéséről kell gondoskodni, akik

*a)* önmaguk, illetőleg önmaguk és eltartottjaik számára azt tartósan vagy átmeneti jelleggel nem képesek biztosítani,

*b)* átmenetileg azoknak, akik tartási, öröklési szerződést kötöttek - helyzetük rendezéséig.

(2) Étkeztetésben kell részesíteni azt az igénylőt, illetve az általa eltartottakat is, aki kora, egészségi állapota, fogyatékossága, pszichiátriai betegsége, szenvedélybetegsége, vagy hajléktalansága miatt nem képes az étkeztetésről más módon gondoskodni.

**5. Házi segítségnyújtás**

**8. §**

(1) Házi segítségnyújtás keretében kell gondoskodni

*a)* azokról a személyekről, akik otthonukban önmaguk ellátására saját erőből nem képesek, és nem gondoskodnak róluk,

*b)* akik tartási, öröklési szerződést kötöttek – helyzetük rendezéséig, feltéve, hogy a gondozási szükséglet a napi 4 órát nem haladja meg. Ha a gondozási szükséglet a napi 4 órát meghaladja, a szolgáltatást igénylőt az intézményvezető tájékoztatja a bentlakásos intézményi ellátás igénybevételének lehetőségéről.

(2) Gondozási szükséglet hiányában a szolgáltatás nem nyújtható.

**6. Idősek Klubja**

**9. §**

(1) Az Idősek Klubja elsősorban a saját otthonukban élők részére biztosít lehetőségeket a napközbeni tartózkodásra, étkezésre, társas kapcsolatokra, az alapvető higiéniai szükségletek kielégítésére.

(2) Az Idősek Klubja a szociális és mentális támogatásra szoruló, önmaguk ellátására részben képes időskorúak napközbeni gondoskodására szolgál, de felvehető az a 18. életévét betöltött személy is, akik egészségi állapotára figyelemmel ilyen ellátásra szorul, valamint az a személy is, aki öröklési, tartási szerződést kötött – ez esetben a teljes intézményi térítési díj megfizetése mellett.

**7. Családsegítés**

**10. §**

A családsegítés feladatait a Sárvár Térsége Többcélú Kistérségi Társulás útján látja el.

**8. Az ellátás igénybevételének módja**

**11. §**

(1) Az étkezés, házi segítségnyújtás és az Idősek Klubja iránti igényt írásban kell kérelmezni. A kérelmet a Répcelaki Bölcsőde és Idősek Klubja vezetőjénél kell benyújtani.

(2) Külön eljárás nélkül biztosítható ellátás esetei:

*a)* ha az igénybe vevő önmaga ellátására teljesen képtelen és nincs olyan hozzátartozója, aki ellátásáról gondoskodna,

*b)* a háziorvos, kezelő orvos szakvéleménye szerint soron kívüli szolgáltatás biztosítása szükséges,

*c)* szociális helyzetében, egészségi állapotában olyan kedvezőtlen változás következett be, ami a gyorsított ellátást igényli.

**9. Az ellátás megszűnésének esetei**

**12. §**

(1) A személyes gondoskodást nyújtó ellátások megszűnésének esetei:

*a)* az Idősek Klubja szakmai egység jogutód nélküli megszűnése,

*b)* a jogosultnak az Idősek Klubja házirendjében meghatározott tartalmú indokolatlan távolmaradása, illetve a közösséget zavaró magatartása,

*c)* a jogosultnak, illetve hozzátartozójának az ellátás megszüntetésére vonatkozó bejelentését követő, a házirendben meghatározott idő elteltével,

*d)* jogosult halálával,

*e)* ha a jogosultság megállapításának feltételei már nem állnak fenn,

*f)* amennyiben a jogosultnak – jövedelmi, vagyoni viszonyai ellenére - hat hónapon át folyamatosan térítési díj tartozás áll fenn és ennek összege a két havi személyi térítési díj összegét meghaladja.

(2) Annak megállapítására, hogy a tartozás a jövedelmi viszonyok változása miatt áll-e fenn, jövedelemvizsgálatot kell lefolytatni.

(3) Az ellátás megszűnése esetén az intézményvezető értesíti a jogosultat, illetve a törvényes képviselőjét:

*a)* az esedékes, illetve hátralékos térítési díj befizetési kötelezettségéről,

*b)* az intézménnyel, illetve a jogosulttal szembeni követelésről, esetleges előterjesztési és rendezési módjáról.

**10. Térítési díj**

**13. §**

(1) A személyes gondoskodás körébe tartozó szociális alapszolgáltatások intézményi térítési díját a képviselő-testület az alábbiakban határozza meg: a 4. mellékletben az étkeztetési intézményi térítési díj, az 5. mellékletben a házi segítségnyújtás térítési díja, a 6. mellékletben pedig az étkezés igénybevételével történő időskorúak nappali ellátásának intézményi térítési díja található.

(2) Nem kell intézményi térítési díjat fizetni az étkeztetés nélküli nappali ellátásért, valamint a házi segítségnyújtás szolgáltatáson belül a szociális segítés igénybevétele esetén.

(3) Az új intézményi térítési díj alapján fizetendő személyi térítési díjat a megállapítást követő hó 1. napjától lehet először alkalmazni a Répcelaki Bölcsőde és Idősek Klubja vezetőjének felülvizsgálata alapján.

**14. §**

A személyes gondoskodást nyújtó ellátásokat térítésmentesen veheti igénybe, aki jövedelemmel nem rendelkezik.

**15. §**

A családsegítést a kérelmező térítésmentesen veheti igénybe.

*V. Fejezet*

*Szociálpolitikai kerekasztal*

**16. §**

(1) A Képviselő-testület helyi szociálpolitikai kerekasztalt /továbbiakban: kerekasztal/ hoz létre.

(2) A kerekasztal feladata az önkormányzat szolgáltatásszervezési koncepciójának és módosításának véleményezése, az abban meghatározottak megvalósulásának, végrehajtásának figyelemmel kísérése, értékelése.

(3) A kerekasztal tagjai: polgármester, Humánpolitikai bizottság elnöke, Pénzügyi és Gazdasági bizottság elnöke, szociális ügyintéző, Sárvár Térsége Többcélú Kistérségi Társulás Gyermekjóléti Szolgálat családgondozója, védőnők, Répcelaki Bölcsőde és Idősek Klubja vezetője, háziorvosok és a gyermekorvos.

(4) A kerekasztal tagjai közül elnököt választ, ügyrendjét maga állapítja meg azzal, hogy évente legalább egy ülést tart.

*VI. Fejezet*

*Záró rendelkezések*

**17. §**

Hatályát veszti a települési támogatásról és az egyéb szociális ellátásokról szóló 4/2015(II.20.) önkormányzati rendelet.

**18. §**

Ez a rendelet 2021. szeptember 1-jén lép hatályba.

Répcelak, 2021. augusztus 26.

Szabó József dr. Kiss Julianna

polgármester jegyző

Záradék: a rendelet kihirdetve 2021. augusztus 27-én.

dr. Kiss Julianna sk.

jegyző

*1. melléklet* *a 17/2021.(VIII.27.) önkormányzati rendelethez*

**K É R E L E M TELEPÜLÉSI TÁMOGATÁS MEGÁLLAPÍTÁSÁHOZ**

**Személyes adatok:**

A kérelmező neve:………………………………………………………………………………………..

születési neve: ……………………………..…………….anyja neve…………..………………………

szül.hely, :…………………….………………… szül idő………………………………………………

családi állapota: …………………………………..TAJszáma………….………………..………………

Telefonszám: (nem kötelező megadni):…………………………………………………….

**Lakóhely** ………………………………..**város** ……….…………………… **utca** ………… **szám** …………**lépcsőház** …………….. **emelet** ………….. **..ajtó**

**Tartózkodási helye:** …………….………**város** …………………………… **utca** ………..**szám** …………**lépcsőház** …………….. **emelet** ………….. **ajtó**

*A személyi adatait a kérelme beadásakor a személyi okmányaival igazolnia kell!*

Felelősségem tudatában kijelentem, hogy

- életvitelszerűen a lakóhelyemen **/** tartózkodási helyemen élek

(a megfelelő rész aláhúzandó, ezt a nyilatkozatot csak abban az esetben kell megtenni, ha bejelentett lakó és tartózkodási hellyel is rendelkezik),

A kérelem benyújtásának időpontjában a kérelmezővel közös háztartásban élő (egy lakásban együtt lakó, ott bejelentett lakóhellyel vagy tartózkodási hellyel rendelkező), az egy főre jutó jövedelem számítása szempontjából figyelembe vehető közeli hozzátartozók adatai:

|  |  |  |  |  |
| --- | --- | --- | --- | --- |
|  | NÉV | Szül. hely, szül idő | TAJ szám | Havi jövedelem |
| 1.) |  |  |  |  |
| 2.) |  |  |  |  |
| 3.) |  |  |  |  |
| 4.) |  |  |  |  |
| 5.) |  |  |  |  |
| 6.) |  |  |  |  |
| 7.) |  |  |  |  |

**K*özeli hozzátartozó:*** a házastárs, az élettárs, a húszévesnél fiatalabb, önálló keresettel nem rendelkező; a huszonhárom évesnél fiatalabb, önálló keresettel nem rendelkező, nappali oktatás munkarendje szerint tanulmányokat folytató; a huszonöt évesnél fiatalabb, önálló keresettel nem rendelkező, felsőoktatási intézmény nappali tagozatán tanulmányokat folytató vér szerinti, örökbe fogadott, illetve nevelt gyermek, korhatárra való tekintet nélkül a tartósan beteg, az autista, illetve a testi, érzékszervi, értelmi vagy beszédfogyatékos vér szerinti, örökbe fogadott, illetve nevelt gyermek, amennyiben ez az állapot a gyermek 25. életévének betöltését megelőzően is fennállt (a továbbiakban: fogyatékos gyermek), a 18. életévét be nem töltött gyermek vonatkozásában a vér szerinti és az örökbe fogadó szülő, illetve a szülő házastársa vagy élettársa;

**Nyilatkozom, hogy** a települési támogatást:

- átmeneti segélyként

- rendkívüli gyermekvédelmi támogatásként

- temetési segélyként

- lakásfenntartási támogatásként

- méltányossági ápolási díjként

- méltányossági közgyógyként kérem megállapítani. (a megfelelő aláhúzandó)

**Kijelentem, hogy**

- gyermeke(i)met egyedülállóként nevelem,

- gyermekem tartósan beteg, illetve súlyosan fogyatékos,

- a kiskorú gyermek, gyermekek családbafogadó gyámul rendelt hozzátartozója vagyok.

- közgyógyellátási igazolvánnyal rendelkezem - nem rendelkezem.

- tárgyévben települési támogatásban részesültem - nem részesültem (a megfelelő aláhúzandó)

**Rendszeres havi kiadások:**

Lakbér, vagy közös költség: …………………………………… Ft / hó

Gázdíj: …………………………………… Ft / hó

Víz- és csatornadíj: …………………………………… Ft / hó

Lakástörlesztés: …………………..………….... Bank …………………………Ft /hó

Egyéb törlesztés: ………………………………….( megnevezés ) ……………… Ft / hó

Villanyszámla díja: ………………………………… Ft / hó

Szemétszállítás díja: ………………………………… Ft / hó

Egyéb: ………………………..…………. ( megnevezés ) ……………………… Ft / hó

**Támogatási kérelem indoka:**

/ Kérjük a részletes, alapos indokolást, a váratlan élethelyzet, illetve a felmerült többletköltség megjelölését!/

……………………………………………………………………………………………………………………………………………………………………………………………………………………………………………………………………………………………………………………………………………………… …………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

A többletkiadás várható összege: ……………………….………… Ft

A megállapított támogatás utalását **postai úton** vagy

a……………………pénzintézetnél vezetett………………………………………………………………..

**fizetési számlaszámra** kérem.

Kijelentem, hogy a fenti adatok a valóságnak megfelelnek.

Répcelak, 20... ………………….. hó …….. nap

……………………………………

aláírás

**Jövedelemnyilatkozat:**

**Alulírott ……………………………………… nyilatkozom**, hogy **munkaviszonyból származó jövedelemmel, egyéb rendszeres jövedelemmel nem rendelkezem ………………….. – óta.**

Rendszeres pénzellátással (táppénz, GYED, GYES, GYET, öregségi nyugdíj, rehabilitációs járadék, öregségi járadék, özvegyi járadék, özvegyi nyugdíj, baleseti táppénz, rokkantsági ellátás, rehabilitációs ellátás, rokkantsági járadék, időskorúak járadéka, stb )

- nem rendelkezem, --- - rendelkezem, éspedig………………………… Ft.

Répcelak, 201………………………..

…….……………………….

aláírás

*2. melléklet a 17/2021.(VIII.27.) önkormányzati rendelethez*

**JÖVEDELEMNYILATKOZAT**

*Személyi adatok:*

1./ Az ellátást igénylő neve: ..........................................................................................…

Születési neve… ......................................................................................................…

2./ Az ellátást igénylő bejelentett lakóhelyének címe: ................................................….

3./ Az ellátást igénylő tartózkodási helyének címe: ...................................................….

..................................................................................................................................….…………

4./Ha az ellátást igénylő nem cselekvőképes, a törvényes képviselő neve: .............…………………….....................................................................................................................................…………………..

5./A törvényes képviselő bejelentett lakóhelyének címe: ...........................................…………………......................................................................................................................................…………………..

6./ Az igénylővel egy háztartásban élő közeli hozzátartozók száma: ...................... fő

7./ A 6./pontban szereplő közeli hozzátartozók neve:

1. ........................................................................................................................………………

2. ........................................................................................................................………………

3. ........................................................................................................................………………

4. ........................................................................................................................………………

5. ........................................................................................................................………………

*Jövedelmi adatok:* Forintban

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **A jövedelmek típusai** | **Kérelmező jövedelme** | **Közeli hozzátartozók jövedelme** | | | | | | | **Összesen** |
| **a)** | **b)** | **c)** | **d)** | **e)** | **f)** | **g)** |
| 1.Munkaviszonyból,  munkavégzésre irányuló  egyéb jogviszonyból származó jövedelem és táppénz |  |  |  |  |  |  |  |  |  |
| 2.Társas és egyéni vállalkozásból származó jövedelem |  |  |  |  |  |  |  |  |  |
| 3.Ingatlan, ingó vagyon-tárgyak értékesítéséből  származó jövedelem |  |  |  |  |  |  |  |  |  |
| 4.Nyugellátás, baleseti  nyugellátás, egyéb nyugdíj-szerű ellátások |  |  |  |  |  |  |  |  |  |
| 5.A gyermek ellátásához és  gondozásához kapcsolódó  támogatások (GYED, GYES, GYET, családi pótlék, gyermektartásdíj,stb.) |  |  |  |  |  |  |  |  |  |
| 6.Önkormányzat és munka-  ügyi szervek által folyósított rendszeres pénzbeli ellátás  (munkanélküli járadék, rend. szociális segély, jövedelem-pótló támogatások, stb.) |  |  |  |  |  |  |  |  |  |
| 7.Föld bérbeadásából származó jövedelem |  |  |  |  |  |  |  |  |  |
| 8.Egyéb (pl.ösztöndíj, érték-  papírból szárm.jövedelem, kis összegű kifizetések stb.) |  |  |  |  |  |  |  |  |  |
| 9.Összes bruttó jövedelem |  |  |  |  |  |  |  |  |  |
| 10.Személyi jövedelemadó vagy előleg összege |  |  |  |  |  |  |  |  |  |
| 11.Egészségbiztosítási és  nyugdíjjárulék összege |  |  |  |  |  |  |  |  |  |
| 12.Munkavállalói járulék összege |  |  |  |  |  |  |  |  |  |
| 13.A család havi nettó jövedelme összesen  (9-10+11+12) |  |  |  |  |  |  |  |  |  |

Egy főre jutó havi családi nettó jövedelem: .......................... Ft/hó

Büntetőjogi felelősségem tudatában kijelentem, hogy a NYILATKOZAT-ban közölt adatok a valóságnak megfelelnek.

Tudomásul veszem, hogy a NYILATKOZAT-ban közölt adatok valódiságát a szociális igazgatásról és szociális ellátásról szóló 1993. évi III. törvény 10. § (7) bekezdése alapján az önkormányzat az állami adóhatóság útján ellenőrizheti.

Répcelak, ............................................................

.................................................. ..............................................

az ellátást igénylő cselekvőképes

hozzátartozók aláírása

vagy törvényes képviselőjének aláírása

*3. melléklet a 17/2021.(VIII.27.) önkormányzati rendelethez*

**K É R E L E M Karácsonyi segély megállapításához**

**A kérelmező neve**:…………………………………………………………………………...

születési neve:………………………………………………………………………………...

születési helye, ideje: ………………………………………………………………………...

anyja neve: ……………………………………………………………………………………

állandó lakcíme: ………………………………………………………………………………

\*Alulírott azzal a kéréssel fordulok a T. Címhez, hogy az alábbiakra tekintettel:

1. 70 életévét betöltött személy,

2. gyermekét egyedül nevelő szülő

3. három vagy háromnál több gyermeket nevelő szülő részemre „karácsonyi segélyt” megállapítani szíveskedjenek.

Dátum ………………………………………

………………………………………………..

kérelmező aláírása

**A kérelemhez csatolni szükséges a kérelem beadását megelőző hónap (október) nettó** **jövedelméről** (nyugdíj, munkabér, tartásdíj stb.) **szóló igazolást** (munkáltatói igazolás, postai kifizetési utalvány szelvénye, pénzintézeti számlakivonat stb). Az igazolás másolatban nyújtandó be.

- Iskolalátogatási igazolás a közép és felsőfokú oktatási intézményben tanulmányokat folytatók esetében.

\*A megfelelő aláhúzandó.

*4. melléklet a 17/2021.(VIII.27.) önkormányzati rendelethez*

**Étkeztetés intézményi térítési díja:**

Az intézményi térítési díj összege: **515.- Ft/ellátási nap**

Ebédkiszállítás díja: **130.-Ft/alkalom**

**Kedvezmény mértéke:**

1. a nettó 30.001.-Ft és 70.000.-Ft közötti jövedelemmel rendelkezők esetében a mindenkori intézményi térítési díj összegének **77,5 %-a**

2. annak a személynek, aki egyedül élő és a havi jövedelme a nettó 30.000.-Ft-ot nem éri el, a mindenkori intézményi térítési díj összegének **10 %**-a.

*5. melléklet a 17/2021.(VIII.27.) önkormányzati rendelethez*

**Házi segítségnyújtás intézményi térítési díja:**

Az intézmény térítési díj összege

**Szociális segítés: 400.-Ft/óra** (az ár a mindenkori Áfa összegét tartalmazza.)

**Személyi gondozás: 400.-Ft/óra** (az ár a mindenkori Áfa összegét tartalmazza

*6. melléklet a 17/2021.(VIII.27.) önkormányzati rendelethez*

**Időskorúak nappali ellátása intézményi térítési díja (étkezés igénybe vételével):**

Az intézmény térítési díj összege: **515.- Ft/ellátási nap**